b'\n_START_ARTICLE_\nFeridun Zaimo\xc4\x9flu\n_START_SECTION_\n\xc5\xbdivljenje\n_START_PARAGRAPH_\nFeridun Zaimo\xc4\x9flu je leta 1965 s star\xc5\xa1i pri\xc5\xa1el v Nem\xc4\x8dijo in do leta 1985 \xc5\xbeivel v Berlinu in  M\xc3\xbcnchnu. Od takrat dalje \xc5\xbeivi v Kielu. Po pri\xc4\x8detku \xc5\xa1tudija medicine in umetnosti dela kot neodvisni pisatelj._NEWLINE_Kot novinar pi\xc5\xa1e literarne kritike in eseje, med drugimi za \xc4\x8dasnike Die Zeit, Die Welt, SPEX in Tagesspiegel. Med letoma 1999/2000 je bil zaposlen kot dramatik v Narodnem gledali\xc5\xa1\xc4\x8du Mannheim pod taktirko re\xc5\xbeiserja Bruna Klimeksa. _NEWLINE_Leta 2000 je Lars Becker posnel socialnokriti\xc4\x8den film Napad Kanakov (Kanak Attack), za katerega je Zaimo\xc4\x9flu napisal knji\xc5\xbeno predlogo. V poletnem semestru leta 2004 je opravljal delo gostujo\xc4\x8dega profesorja na univerzi v Berlinu, kjer je uvedel cikel predavanj Literature to go. Leta 2005 je prejel \xc5\xa1tipendijo na znani literarni akademiji Villa Massimo. Do\xc5\xbeivetje tega bivanja v Rimu je opisal v knjigi Intenzivno Rim (Rom intensiv)._NEWLINE_11. avgusta 2006 se je Zaimo\xc4\x9flu v Tur\xc4\x8diji ponesre\xc4\x8dil kot potnik na avtobusu. Dvanajst potnikov je umrlo, 21 je bilo huje po\xc5\xa1kodovanih. Zaimo\xc4\x9flu in njegova mati ve\xc4\x8djih po\xc5\xa1kodb nista utrpela. Zahvali se lahko svoji materi, ki je pred vo\xc5\xbenjo na vsak na\xc4\x8din hotela zamenjati sede\xc5\xbee._NEWLINE_Novembra 2007 je bil v okviru t\xc3\xbcbin\xc5\xa1ke docenture za poetiko predavatelj na univerzi v T\xc3\xbcbingenu.\n_START_SECTION_\nDelo\n_START_PARAGRAPH_\nV svoji prvi knjigi Jezik Kanakov (Kanak Sprak) posku\xc5\xa1a Zaimo\xc4\x9flu na literarni na\xc4\x8din avtenti\xc4\x8dno prikazati subverzivno mo\xc4\x8d jezika mlaj\xc5\xa1ih mo\xc5\xa1kih tur\xc5\xa1kega izvora v Nem\xc4\x8diji. Leta 1997 je bila taista knjiga prirejena za oder. Uprizorjena je bila v hambur\xc5\xa1kem gledali\xc5\xa1\xc4\x8du Kampnagel in kmalu za tem tudi v gledali\xc5\xa1\xc4\x8du Junges Theater Bremen. Zraven so bili uprizorjeni tudi monologi iz njegove tretje knjige Naglavna ruta (Koppstoff), ki je pendant knjigi Jezik Kanakov (Kanak sprach) in portretira mlade \xc5\xbeenske tur\xc5\xa1kega porekla. Prav tako je leta 1997 produciral radijsko igro, pri kateri je tudi sam sodeloval._NEWLINE_Njegov drugi roman Izme\xc4\x8dek: resni\xc4\x8dna zgodba Ertana Onguna (Auschaum \xe2\x80\x93 Die wahre Geschichte von Ertan Ongun) (1997) je bil leta 2000 posnet kot film Napad Kanakov (Kanak Attack) Larsa Beckerja. Sledili sta izdaji dveh najbolj znanih romanov Leyla (Leyla) in Ogenj ljubezni (Liebesbrand). Roman Leyla je v Sloveniji najbolj priljubljen izmed vseh njegovih romanov, ki so bili prevedeni v sloven\xc5\xa1\xc4\x8dino. Leyla je roman napisan skozi o\xc4\x8di deklice in kasneje \xc5\xbeenske, ki ji bralec sledi v Carigrad in potem v Nem\xc4\x8dijo, kamor oddide za svojim mo\xc5\xbeem._NEWLINE_Pripoved Levitev (H\xc3\xa4ute) je leta 2003 prejela nagrado \xc5\xbeirije na nate\xc4\x8daju Ingeborg Bachmann. Leta 2006 je prejel umetni\xc5\xa1ko nagrado de\xc5\xbeele Schleswig Holstein, eno mlaj\xc5\xa1ih, a najpomembnej\xc5\xa1ih nagrad za nem\xc5\xa1ko govore\xc4\x8de avtorje sodobnega \xc4\x8dasa. 17. aprila 2007 je bil v M\xc3\xbcnchnu nagrajen s knji\xc5\xbeevno nagrado Carla Ameryja. Z romanom Ogenj ljubezni (Liebesbrand), v katerem je literarno predelal avtobusno nesre\xc4\x8do, v kateri je bil tudi sam udele\xc5\xbeen, je bil leta 2008 nominiran za nagrado knji\xc5\xbenega sejma v Lepzigu. 13. marca istega leta je tam nagrado tudi prejel. V zadnjih letih so iz\xc5\xa1li \xc5\xa1e romani Zaledje (Hinterland) (2009), Saje (Ru\xc3\x9f) (2011) in Najeti slikar: ljubezenska zgodba (Der Mietmaler: eine Liebesgeschichte) (2013)._NEWLINE_Zaimo\xc4\x9flu pi\xc5\xa1e gledali\xc5\xa1ke verzije in scenarije, najve\xc4\x8dkrat s soavtorjem G\xc3\xbcnterjem Senklom. Leta 2003 so M\xc3\xbcnchen Kammerspiele otvorile sezono z njuno priredbo igre Othello (Othello). V gledali\xc5\xa1\xc4\x8du Junges Theater Bremen sta sledili prvi uprizoritvi iger Casino Polaga\xc4\x8d (Casino Leger) in Da. Naredi to. Zdaj. (Ja. Tu es. Jetzt.). Junija 2004 pa je bila v gledali\xc5\xa1\xc4\x8du Theater Kiel uprizorjena stvaritev Ne tako divji (Halb so wild). Kot nadaljevanje sodelovanja s kielsko skupino avtorjev, je na velikem odru dramskega gledali\xc5\xa1\xc4\x8da sledila uprizoritev priredbe igre Romeo in Julija (Romeo und Julia). Marca leta 2006 pa je sledila prva izvedba dela \xc4\x8crne device (Schwarze Jungfrauen). Igra je bila zgo\xc5\xa1\xc4\x8dena v razli\xc4\x8dico intervjuja in izjav resni\xc4\x8dnih oseb, mladih \xc5\xbeensk v Nem\xc4\x8diji, ki so prestopile v islam. Poleg iger so se njegovi literarni \xc4\x8dasi v Nem\xc4\x8diji za\xc4\x8deli \xc5\xa1e z dvema knjigama: Jezik Kanakov (Kanak Sprak) in Naglavna ruta (Koppstoff). Dramska dela Zaimo\xc4\x9fla in njegovega soavtorja so bile objavljene v obliki knjige. _NEWLINE_Feridun Zaimo\xc4\x9flu ne dela samo kot pisatelj, temve\xc4\x8d tudi kot izobra\xc5\xbeen umetnik in kurator. Od 7. do 28. marca 2005 je izvajal instalacijo zastav v likovnem razstavi\xc5\xa1\xc4\x8du Kunsthalle Wien na Dunaju pod naslovom Napad Kanakov. Tretje tur\xc5\xa1ko obleganje (Kanak Attack. Die dritte Turkenbelagerung)._NEWLINE_Maja oziroma junija leta 2006 je anonimna raziskovalka literature Zaimo\xc4\x9flu pripisala, da je s svojim romanom Leyla (Leyla) plagiral dele romana \xc5\xbdivljenje je karavanseraj (Das Leben ist eine Karawansere) pisateljice Emine Sevgi \xc5\x90zdamar. Plagiatorstvo je bilo utemeljeno s paralelnimi povezavami v zgodbi in primerljivimi metaforami. Zaimo\xc4\x9flu je zanikal, da bi roman pisateljice kdajkoli sploh prebral. Tudi pisateljica \xc5\x90zdamar je avtorja razre\xc5\xa1ila o\xc4\x8ditkov plagiatorstva._NEWLINE_Njegova dela so bila prevedena v angle\xc5\xa1\xc4\x8dino, italijan\xc5\xa1\xc4\x8dino, \xc5\xa1pan\xc5\xa1\xc4\x8dino, sloven\xc5\xa1\xc4\x8dino, bolgar\xc5\xa1\xc4\x8dino in tur\xc5\xa1\xc4\x8dino._NEWLINE_Leta 2008 je risar in slikar Hans-Ruprecht Lei\xc3\x9f parafraziral 30 litografij Zaimo\xc4\x9flove novo ustvarjene verzije pravljice Ribi\xc4\x8d in njegova \xc5\xbeena (Vom Fischer und seiner Frau).\n_START_SECTION_\nSodelovanje v politi\xc4\x8dnem diskurzu\n_START_PARAGRAPH_\nZaimo\xc4\x9flu se udele\xc5\xbeuje politi\xc4\x8dnih debat. V prvi polovici leta 2006 se je v kulturni televizijski oddaji Polylux in v uvodniku za tedenski \xc4\x8dasnik Die Zeit grobo obrnil proti medijem. Z njegovega stali\xc5\xa1\xc4\x8da naj bi preve\xc4\x8d enostransko negativno poro\xc4\x8dali o slabi integraciji priseljencev v Nem\xc4\x8dijo._NEWLINE_Septembra 2006 se je kot zastopnik civilne dru\xc5\xbebe udele\xc5\xbeil prve nem\xc5\xa1ke islamske konference. Pobudo je dal nem\xc5\xa1ki notranji minister Wolfgang Sch\xc3\xa4uble. Konec aprila 2007 je v intervjujih za \xc4\x8dasnika Islamische Zeitung in Berliner Zeitung podal kritiko o sestavi islamske konference. Poudaril je, da nobene samozavedne muslimanke, ki nosi ruto, ne bi sprejeli na konferenco, pa \xc4\x8deprav je sam dal pobudo tudi za to. Umaknil se je in prepustil prostor ustreznej\xc5\xa1i predstavnici. V tej povezavi je o\xc4\x8dital spodrsljaje in obrekovanje Necli Kelek in Seyran Ate\xc5\x9f. Po njegovem mnenju naj bi ustvarjali medijski cirkus. \xe2\x80\x9cTe mlade verne \xc5\xbeenske napadata neutrudno, vedno znova.\xe2\x80\x9d, pravi. Necla Kelek je njegovim \xc5\xbealitvam ugovarjala in dejala, da je domi\xc5\xa1ljav in da ga stvari pravzaprav sploh ne zanimajo. Pred tem pa je ustvaril besedo, osramo\xc4\x8dene nosilke rut (Schamtuchtr\xc3\xa4gerinnen), ki jo uporabi za opis muslimank, ki nosijo ruto. _NEWLINE_23. maja 2005 so ga zeleni iz de\xc5\xbeele Schleswig Holstein imenovali za elektorja za izvolitev predsednika dr\xc5\xbeave.'